שלמה אורן

שלמה אורן (חבויניק) (נולד בשנת 1955) הוא קצין צה"ל בדימוס בדרגת תת-אלוף, שימש מפקד אוגדת איו"ש, מפקד עוצבת אדום ומפקד חטיבת ביסלמ"ח.

ביוגרפיה

שירות צבאי
באוגוסט 1974 התגייס לצה"ל, התנדב לצנחנים ושובץ בגדוד 202. בצנחנים עבר מסלול הכשרה כלוחם, קורס מ"כים חי"ר וקורס קציני חי"ר. עם סיום הקורס שב אורן לצנחנים כמפקד מחלקה בגדוד. בהמשך מונה למפקד פלוגה בצנחנים וכסגן מפקד גדוד הנח"ל המוצנח. בהמשך מונה למפקד גדוד שקד. לאחר מכן שימש כסגן מפקד חטיבת גבעתי. בהמשך הועלה לדרגת אל"ם ושימש כמפקד חטיבת ביסלמ"ח. בשנת 1998 שימש כסגן מפקד אוגדת איו"ש. לאחר מכן הועלה לדרגת תא"ל ומונה למפקד עוצבת אדום בין השנים 1998–2000. בשנת 2000 מונה למפקד אוגדת איו"ש.

ב-26 באוגוסט 2000 אירעה תקלה מבצעית של ירי דו-צדדי במבצע סימפוניית החיים של יחידת דובדבן. האירוע התרחש בעת ניסיון למעצרו של המחבל מחמוד אבו הנוד, מי שהיה מוגדר אז כמבוקש מספר 1 בגדה המערבית והשתייך לזרוע הצבאית של החמאס, גדודי עז א-דין אל-קסאם. במהלך המבצע שהתקיים בכפר עסירה א-שמאלייה, סברו בטעות שלושה מצלפי היחידה שחבריהם ששכבו על גג באזור המבצע הם למעשה מחבלים וירו בהם למוות. בעקבות הכשל המבצעי הוחלט להשעות את היחידה זמנית מפעילות מבצעית ומפקדה מיקי אדלשטיין התפטר מתפקידו. אורן עצמו ביקש לסיים את תפקידו. הרמטכ"ל, שאול מופז מינה ועדת חקירה בראשות האלוף שי אביטל שקבעה כי מפקד פיקוד המרכז דאז, יצחק איתן היה צריך לגלות מעורבות רבה יותר בשלב תכנון המבצע והיה צריך לחנוך את מפקד האוגדה, אורן. עם זאת הפרקליט הצבאי הראשי, מנחם פינקלשטיין, החליט כי לא יועמדו לדין פלילי מפקדים וחיילים על מעורבותם בתאונה.

במאי 2001 מונה אורן לראש חטיבת כוח אדם בזרוע היבשה. ביוני 2002 עמד בראש וועדה שהמליצה שנשים ישרתו כלוחמות אך לא בחי"ר ובשריון. בהמשך שימש כנספח צה"ל במזרח הרחוק. לאחר מכן השתחרר מצה"ל.

קריירה אזרחית
בפברואר 2007 מונה למנכ"ל של התאחדות הקבלנים החדשה שפרשה מהתאחדות הקבלנים והבונים בישראל.

בנובמבר 2009 מונה אורן לסמנכ"ל מינהל וארגון ברשות שדות התעופה. במאי 2012 התפטר מתפקידו.

השכלה וחיים פרטיים
אורן הוא בעל תואר ראשון בכלכלה ובמדע המדינה מאוניברסיטת בר-אילן, תואר שני במנהל עסקים מאוניברסיטת תל אביב ותואר שני במדע המדינה מאוניברסיטת חיפה .

קישורים חיצוניים

הערות שוליים 

תתי-אלופים בצה"ל
מפקדי עוצבת אדום
מפקדי אוגדת אזור יהודה ושומרון
מפקדי חטיבת ביסלמ"ח
ראשי חטיבת כוח האדם
מפקדי גדודים בחטיבת גבעתי
בוגרי אוניברסיטת בר-אילן

נספחים צבאיים ישראלים במדינות אסיה
ישראלים שנולדו ב-1955